Det hele starter med at jeg bestiller en pakke i januar 2012, der skal sendes til Danmark fra HongKong. Denne pakke har en værdi af 321,66 kr. inkl. forsendelse.
Da PostDanmark har pligt til, overfor SKAT, at toldbehandle alle pakker, sendt udenfor EU, forventer jeg selvfølgelig at skulle betale moms af denne pakke. Dette er 25% + et gebyr til PostDanmark på 160 kr. Grundet den lave værdi, er der ikke told på pakken.

Jeg modtager min toldopkrævning, der lyder på 1.040 kr. hvilket naturligvis må være en fejl, da en pakke til 321,66 ikke kan opkræves 1.040 kr. Jeg går på Posthuset, hvor de viser mig pakken, men kan ikke udlevere den før jeg har betalt de 1040,00 kr. Ellers opfordrer de mig til at ringe til PostDanmarks toldafdeling. Dette gør jeg med det samme, og de fortæller mig at jeg ikke må tage imod pakken, da de så ikke kan hjælpe mig. Jeg skal i stedet gå hjem, og sende en kopi af min faktura, så får de naturligvis rettet problemet. Denne faktura sender jeg 26/1-2012.

Afdelingen Nyimport sender den videre til Importvest den 30/1-2012.
Onsdag den 1/2-2012 får jeg en mail om at det hele er skrevet ud til tolderen, som vil være der fredag.

Søndag den 5/2-2012 skriver jeg til dem at jeg ikke hørte fra tolderen, og vil høre hvordan jeg kan kontakte hende. Ligeledes advarer jeg om at pakken snart bliver sendt retur, fra Randers Posthus, til HongKong.
Mandag den 6/2-2012 får jeg svar fra en ny, at hun har overtaget sagen. Tolderen er der ikke denne dag, men de vil tage det op dagen efter. Jeg går på Posthuset, og hører om de kan have pakken liggende lidt længere, da denne sag kører, men det kan de ikke selv bestemme over.
Derfor svarer jeg mailen fra den nye person, og forklarer at pakken ligger fra 25/1-2012 og 14 dage frem. Jeg skriver at jeg har været på Posthuset, og beder hende i mailen om at sørge for at den ligger i Randers lidt længere, da det er meget vigtigt den ikke ryger tilbage til HongKong.

Jeg får svaret samme dag, 6/2-2012: Tak for din mail. Tolderen kom alligevel i dag. Hun har set din sag. Pakken kommer ind til fornyet toldbehandling, hvorefter den atter bliver sendt til dit posthus.

Jeg hører intet, hvorefter jeg den 13/2-2012 vælger at skrive og høre hvordan det ser ud med denne pakke. Jeg bliver så ringet op af Taulov Pakkecenter, der må beklage, at de ikke ved hvor min pakke er. Jeg henvender mig på Posthuset i Randers, som ej heller har min pakke længere. Jeg ringer til Taulov Pakkecenter, og en dame beklager endnu engang, men kan kun bede mig ringe til PostDanmarks kundeservice. Dette gør jeg, og efter at have fremlagt min historie til 2 forskellige, får jeg at vide at jeg skal udfylde en reklamation på deres hjemmeside. Herinde står så at jeg skal forvente at det vil tage op til 6 uger, før jeg får svar.
Den 16/2-2012 vælger jeg i stedet at skrive til (mailadresse fjernet) vedlagt alle dokumenter, grundig beskrivelse af forløbet, samt krav om at denne sag bliver taget alvorligt. Dagen efter, den 17/2-2012 modtager jeg svar, at de har videresendt min mail til reklamationsafdelingen.

Herefter går der helt frem til den 12/4-2012 før jeg bliver ringet op. En herre beder mig om at sende mine informationer endnu engang, hvorefter han vil efterlyse pakken ved US Postal, og lukke sagen.

Herefter hører jeg intet, før den 2/5-2012 hvor der dumper en regning ind af døren på 1.040 kr. på told jeg mangler at betale, på en pakke de mener jeg har fået udleveret den 25/1-2012! Her bliver jeg naturligvis rasende. Ét er at jeg her stadig mangler min pakke, som jeg har betalt 321,66 kr for. Men at det så bare kører i ring, og at det ingen ende får er fuldstændig uacceptabelt!! Jeg skriver en mail, om at PostDanmark ikke på noget tidspunkt skal kontakte mig i denne sag, med mindre det er for at aflevere min pakke, eller sende mig en check på de 321,66 kr.

Jeg modtager svar den 3/5-2012, med en undskyldning, og skal selvfølgelig bare se bort fra den regning. De vil nu tage kontakt til International Postcenter, så sagen kan afsluttes. Her kan det ske at jeg bliver kontaktet endnu engang, advarer hun.

I dag, den 14/8-2015 har jeg stadig intet hørt, jeg mangler stadig min pakke, og ham jeg har købt mine varer fra i HongKong har ikke fået den retur. 
Altså kan jeg nu regne ud at man, som ene mand, intet kan stille op mod PostDanmark. Heldigvis drejer det sig kun om 321,66 kr. men det kunne lige så godt have været noget kostbart der var tale om!